Íþrótta - og tómstundanefnd bókaði á fundi sínum fyrr í dag að nefndin óski eftir upplýsingum frá eftirlitsnefnd um fjármál íþrótta - og æskulýðsfélaga um hvort hún hyggist taka fyrir lán frá barna - og unglingaráði knattspyrnudeildar Fimleikafélags Hafnarfjarðar til meistaraflokks sömu deildar . Eftirlitsnefndin var sett á laggirnar að frumkvæði bæjaryfirvalda fyrir allmörgum árum en skv. vef bæjarins kom nefndin síðast saman 21. nóvember 2018 en það ár kom hún sjö sinnum saman . Engar reglur eða samþykktir um nefndina er að finna á vef bæjarins . Stjórn Barna - og unglingaráðs knattspyrnudeildar FH sagði sig nýlega frá störfum fyrir deildina . Er ástæðan sögð , í tilkynningu til foreldra , skoðanaágreiningur við formann og framkvæmdastjórn knattspyrnudeildar og formann FH , trúnaðarbrestur og óásættanleg vinnubrögð þeirra síðustu vikur . Um 860 börn og unglingar æfðu knattspyrnu á síðasta ári hjá FH og hafa foreldrar þurft að keyra með börnin í önnur sveitarfélög til æfinga þegar ekki hefur tekist að fá æfingatíma í Risanum eða Dvergnum í Kaplakrika . Undanfarin ár hafa foreldrar þurft að greiða sérstakt gjald sem er leiga fyrir afnot af minnsta knatthúsinu , Dvergnum og hefur verið mikil óánægja með það meðal foreldra . Deilurnar nú snúast um gjörning sem gerður var gegn vilja stjórnar Barna - og unglingaráðs knattspyrnudeildarinnar . Var sá gjörningur lán sem tekið var frá Barna - og unglingaráði til knattspyrnudeildar FH en viðmælandi Fjarðarfrétta segist hafa staðfestingu á því að lánið hafi verið m.a. notað til að greiða launaskuldir leikmanna meistaraflokks karla . Í samtali við Elías H. Melsteð , sem nú lætur af störfum sem formaður Barna - og unglingaráðs , staðfestir hann að deilurnar snúist um lánveitingu milli deilda og aðalstjórnar en vildi hann ekki gefa upp hversu hátt lánið væri en vonaðist eftir að viðræður skiluðu árangri og staðfestingu á því að lánið yrði greitt til baka sem allra fyrst . Valdimar Svavarsson sagði í samtali við Fjarðarfréttir að þeir hefðu helst viljað sleppa við að taka þetta lán en lausafjárstaðan væri erfið nú , m.a. vegna tafa á samningum við Hafnarfjarðarbæ . Þó fjárhagur sé aðskilinn hafi reksturinn verið sveiflukenndur og fé hafi þá verið fært á milli í hina áttina líka . Lagði han áherslu á að þessi lántaka ætti ekki að hafa áhrif á starf barna og unglinga enda verði stefnt að því að greiða lánið hratt niður . Sagði hann enga launung á að í aðdraganda jóla hafi verið talið mikilvægt að gera upp laun leikmanna , þjálfara og starfsmanna deildarinnar . Staðfesti Valdimar að lánið næmi 5 milljónum kr. og að skuldabréf hafi verið gefið út fyrir láninu með endurgreiðslu í maí . Stjórn Barna - og unglingaráðs kom ekki að undirritun bréfsins en skv. lögum FH skal fjárhagur unglingaráða vera aðskilinn frá fjármálum meistaraflokka .